نقاش كبر نايض على مسطرة التسقيف اللي كانت الحكومة قالت على أنها غادي تشرع فيها قريب لكن باين أن هادشي مكاينش على أرض الواقع وكول واحد كيلوح المسؤولية لآخر. لحسن الداودي الوزير المكلف بالحكامة كان اكد لـ”كود” على أنه دار خدمتو وصيفط مشروع متكامل على تسقيف أسعار المحروقات لرئيس الحكومة. الوزير الداودي كان قال بصريح العبارة: “أنا درت خدمتي ومغاديش نكذب على المغاربة فهادشي ودبا خاص جهات أخرى تدير خدمتها ومن المفروض خاصها تسالي شغالها ورئيس الحكومة خاصو يسالي شغالو”. يوم الثلاثاء الماضي كان قبلة مجلس المستشارين شاعلة بسبب هاد القرار اللي مزال مخرج وعدد من الفرق صبت جام غضبها على الحكومة بسبب الارتفاع الفاحش ديال المازوط وليصانص. الوزير الداودي عاد ليؤكد أن تسقيف أرباح شركات بيع المحروقات قادم وأن الحكومة مسؤولة حدا المواطنين. رئيس الحكومة، سعد الدين العثماني، اللي كان عندو رأي أخر وباين هو اللي مباغيش هاد القرار ديال تسقيف أسعار المحروقات. بنعرفة “البي جي دي” قال على أن هاد القرار “معضلة وماشي عملية سهلة”، موضحا أن حكومته تشتغل على إجراءات أهم. هنا كتيبقا الأمر بين يدي رئيس الحكومة اللي باين يتهرب من الموضوع. وبدوره قال عزيز الرباح، وزير الطاقة والمعادن والتنمية المستدامة، في اتصال أجرته معه “كود”، أن وزارة كتجمع بعض المعطيات قبل الحسم في قرار تسقيفات أسعار المحروقات، واكتفى بالقول: “عندنا المعطيات دبا كاملة على ما يتعلق بتزويد السوق وشي أمور أخرى ومزال أخرى خدامين عليها”. 
واش بصّح الحكومة تخلات على تسقيف أسعار المحروقات؟ رباح لـ”كود”: مزال خدامين على شي معطيات